

Zagreb, 29. studenog 2013.

**SKRAĆENI ZAPISNIK**

**sa 189. sjednice Gospodarsko-socijalnog vijeća, održane 26. studenog 2013. godine u Ministarstvu rada i mirovinskoga sustava, Ulica grada Vukovara 78.**

**Predstavnici Vlade Republike Hrvatske u GSV-u**

* prof. dr. sc. Mirando Mrsić, dr. med., ministar rada i mirovinskoga sustava, predsjednik Vijeća
* mr. sc. Boris Lalovac, zamjenik ministra financija, zamjenik člana
* Maja Sporiš, zamjenica ministrice socijalne politike i mladih, zamjena člana
* Ljubica Đukanović, pomoćnica ministra zdravlja, zamjena člana
* Senada Dürrigl, pomoćnica ministra gospodarstva, zamjena člana

**Predstavnici** **Hrvatske udruge poslodavaca u GSV-u**

* Damir Kuštrak, član Savjeta HUP-a, dopredsjednik Vijeća
* doc. dr. sc. Ivan Mišetić
* Zdravko Jelčić, HUP
* Davor Majetić, zamjena člana
* mr. sc. Bernard Jakelić, zamjena člana

**Predstavnici sindikalnih središnjica u GSV-u**

* Damir Jakuš, HURS, dopredsjednik Vijeća
* Krešimir Sever, NHS
* Mladen Novosel, SSSH
* Vilim Ribić, MHS
* Božo Mikuš, NHS, zamjena člana

**Ostali prisutni:**

* Marina Kasunić Peris, pomoćnica ministra rada i mirovinskoga sustava
* Josip Lozančić, zamjenik ravnateljice Porezne uprave
* Marijana Vuraić Kudeljan, pomoćnica ravnateljice Porezne uprave
* Renata Kalčić, voditeljica Službe za PDV, Porezna uprava
* Ksenija Cipek, Porezna uprava
* Milica Jovanović, Hrvatska udruga poslodavaca
* Darko Šeperić, Savez samostalnih sindikata Hrvatske
* Katarina Litva, Nezavisni hrvatski sindikati
* Matija Kroflin, Matica hrvatskih sindikata
* mr. sc. Dubravka Matić, Samostalna služba za socijalno partnerstvo

**Odsutni članovi Vijeća**:

* Milanka Opačić, potpredsjednica Vlade RH i ministrica socijalne politike i mladih
* prof. dr. sc. Branko Grčić, potpredsjednik Vlade RH i ministar regionalnoga razvoja i fondova EU
* Slavko Linić, ministar financija
* prof. dr. sc. Rajko Ostojić, dr. med., ministar zdravlja
* Ivan Vrdoljak, ministar gospodarstva

Sjednica je započela u 10,00 sati, a vodio ju je predsjednik Vijeća, prof. dr. sc. Mirando Mrsić, dr. med.

Za sjednicu je predložen sljedeći

**Dnevni red:**

1. **Usvajanje zapisnika sa 188. sjednice Vijeća,**
2. **Prijedlog izmjena i dopuna Državnog proračuna Republike Hrvatske za 2013. godinu te prijedlog Državnog proračuna Republike Hrvatske za 2014. godinu i projekcije za 2015. i 2016. godinu,**
3. **Prijedlog zakona o izmjenama i dopunama Zakona o porezu na dodanu vrijednost, s Konačnim prijedlogom zakona,**
4. **Prijedlog zakona o izmjenama i dopunama Zakona o porezu na dobit, s Konačnim prijedlogom zakona,**
5. **Prijedlog zakona o izmjenama i dopunama Zakona o porezu na dohodak, s Konačnim prijedlogom zakona,**
6. **Prijedlog zakona o izmjenama i dopunama Zakona o doprinosima, s Konačnim prijedlogom zakona,**
7. **Razno.**

Dnevni red jednoglasno je usvojen.

**Točka 1. Usvajanje zapisnika sa 188. sjednice Vijeća**

Zapisnik sa 188. sjednice Vijeća jednoglasno je usvojen.

**Točka 2. Prijedlog izmjena i dopuna Državnog proračuna Republike Hrvatske za 2013. godinu te prijedlog Državnog proračuna Republike Hrvatske za 2014. godinu i projekcije za 2015. i 2016. godinu**

U uvodnom izlaganju, zamjenik ministra financija Boris Lalovac izložio je razloge zbog kojih je Vlada pripremila izmjene i dopune Državnog proračuna za ovu godinu, a to su: promjene makroekonomskih pretpostavki za 2013. godinu, odnosno snižena projekcija gospodarskog rasta s 0,7% na 0,2%, jednokratno smanjenje prihoda zbog drugačijeg obračuna PDV-a pri uvozu robe (1,6 milijardi kuna), te smanjenje prihoda od poreza na dobit uslijed neoporezivanja reinvestirane dobiti (890 milijuna kuna). Također su povećani rashodi proračuna zbog sanacije zdravstvenih ustanova i HZZO-a (3,3 milijarde kuna). Istaknuo je kako rashodi za zaposlene, mirovine, naknade za nezaposlene i socijalne naknade nisu smanjivani. Sredstva za ove potrebe (1,9 milijardi kuna) osigurana su preraspodjelom i dodatnom racionalizacijom poslovanja. Slijedom ukupno planiranih prihoda i ukupno planiranih rashoda, manjak državnog proračuna u 2013. godini zabilježit će razinu od 16,3 milijarde kuna ili 4,8% BDP-a.

Obrazlažući plan Državnog proračuna za 2014. godinu, istaknuo je kako će izdaci za kamate po javnom dugu te uplata u EU (doprinos proračunu EU i rashodi povezani uz financiranje projekata iz EU fondova) biti na otprilike istoj razini kao i ove godine (oko 5,9 milijardi kuna), čime ovi rashodi zauzimaju ukupni fiskalni prostor i ograničavaju kretanje svih ostalih kategorija proračunskih rashoda. U skladu s projiciranim kretanjima prihoda i rashoda, očekuje se povećanje manjka Državnog proračuna u 2014. na 5% BDP-a. Provođenje strukturnih mjera utjecat će na smanjivanje manjka te će isti u 2015. iznositi 4,2% BDP-a, a u 2016. godini 3% BDP-a. Sukladno planiranom manjku proračuna konsolidirane opće države, odnosno potrebama za financiranjem, očekuje se da će javni dug na kraju 2014. godine iznositi 62% BDP-a. U 2015. javni dug zabilježit će porast na 64,1% BDP-a, dok će daljnja provedba mjera fiskalne konsolidacije utjecati na usporavanje njegova rasta na razinu od 64,7% BDP-a.

Nakon rasprave, u kojoj su sudjelovali Vilim Ribić, Damir Kuštrak, Krešimir Sever, Davor majetić, Damir Jakuš, Matija Kroflin, Zdravko Jelčić i Boris Lalovac, usvojen je sljedeći

**ZAKLJUČAK**

1. Gospodarsko-socijalno vijeće primilo je na znanje Prijedlog izmjena i dopuna Državnog proračuna Republike Hrvatske za 2013. godinu te prijedlog Državnog proračuna Republike Hrvatske za 2014. godinu i projekcije za 2015. i 2016. godinu.
2. Gospodarsko-socijalno vijeće podupire napore Vlade Republike Hrvatske u uspostavi dugoročno održivog Državnog proračuna.
3. Gospodarsko-socijalno vijeće predlaže Vladi Republike Hrvatske da razmotri mogućnosti u odnosu na uspostavu fiskalne konsolidacije, te poticanja gospodarskog rasta i zaštite najosjetljivijih skupina građana Republike Hrvatske.

**Točka 3. Prijedlog zakona o izmjenama i dopunama Zakona o porezu na dodanu vrijednost, s Konačnim prijedlogom zakona**

**Točka 4. Prijedlog zakona o izmjenama i dopunama Zakona o porezu na dobit, s Konačnim prijedlogom zakona**

**Točka 5. Prijedlog zakona o izmjenama i dopunama Zakona o porezu na dohodak, s Konačnim prijedlogom zakona**

**Točka 6. Prijedlog zakona o izmjenama i dopunama Zakona o doprinosima, s Konačnim prijedlogom zakona**

Na prijedlog predsjednika Vijeća, točke 3.-6. prezentirane su zajedno, u jednom uvodnom izlaganju.

Prijedloge zakona uvodno je obrazložio Josip Lozančić, zamjenik ravnateljice Porezne uprave. Naveo je ukratko koje promjene se uvode u sustav PDV-a, oporezivanja dobiti i dohotka te sustav doprinosa.

Zakonom o PDV-u povećava se stopa PDV-a sa 10% na 13%, te će se njome oporezivati sva dobra i usluge koje su bile oporezive stopom 10%; propisuje se i obrazlaže oporezivanje sniženom stopom PDV-a od 5%, odnosno 13% na novine i druge medije, mijenja se oslobođenje te način ostvarivanja oslobođenja za isporuke u okviru diplomatskih i konzularnih sporazuma, proširuje se popis dobara koja se mogu smještati u porezna skladišta i isporučivati unutar njih, te se vrši niz usklađivanja zbog pristupa jedinstvenom tržištu EU.

Zakon o porezu na dobit sadrži izmjene poreznih propisa kojima se u gospodarski nepovoljnim uvjetima namjerava utjecati na smanjivanje dužničke krize građana (otpis potraživanja, odnosno duga po kreditima, prema određenim kriterijima); u cilju smanjenja regionalnih razlika, predlažu se porezne olakšice obveznicima koji obavljaju djelatnost na području Grada Vukovara i na potpomognutom području jedinica lokalne samouprave; propisuje se drugačiji način utvrđivanja porezno priznatih rashoda po osnovi reprezentacije, proširuju se odredbe o nepriznavanju troškova kamata po osnovi zajmova primljenih od dioničara i članova društva te se propisuje drugačiji način utvrđivanja plaćanja predujma poreza na dobit.

Zakonom o porezu na dohodak regulira se pitanje visine osobnog odbitka za porezne obveznike rezidente koji imaju prebivalište na potpomognutim područjima na lokalnoj razini koja se utvrđuju propisima o regionalnom razvoju RH; uvode se odredbe koje sprečavaju dvostruko oporezivanje rezidenata - zastupnika u Europskom parlamentu; dodjela ili opcijska kupnja vlastitih dionica radnicima po povoljnijim uvjetima smatra se primitkom u naravi po osnovi nesamostalnog rada tih radnika, a ne više dohotkom od kapitala kako bi se izjednačili u pravima i obvezama radnici bez obzira da li dionice kotiraju na burzi ili ne. Uvodi se obveza podnošenja godišnje porezne prijave za fizičke osobe koje u poreznom razdoblju ostvare drugi dohodak, čime će se postići ujednačeno oporezivanje primitaka od rada, odnosno djelatnosti po progresivnim stopama od 12%, 25% i 40%.

Zakonom o doprinosima usklađuju se odredbe toga zakona s odredbama Zakona o obveznom zdravstvenom osiguranju i Zakona o obveznom zdravstvenom osiguranju i zdravstvenoj zaštiti stranaca u RH te na odgovarajući način implementirati odredbe uredbi EU o koordinaciju sustava socijalne sigurnosti kako bi se osigurala preglednost i nedvosmisleno tumačenje odredbi kojima se uređuje pitanje obveze doprinosa za zaposlene i samozaposlene osobe.

Napomenuo je kako će se izmjenama i dopunama ovih zakona provesti ciljevi planirani Smjernicama ekonomske i fiskalne politike za razdoblje 2014. – 2016. Vlade RH.

Nakon rasprave, u kojoj su sudjelovali Krešimir Sever, Darko Šeperić, Vilim Ribić, Boris Lalovac, Josip Lozančić i Davor Majetić, usvojen je sljedeći

**ZAKLJUČAK**

1. Gospodarsko-socijalno vijeće primilo je na znanje Prijedlog zakona o izmjenama i dopunama Zakona o porezu na dodanu vrijednost, s Konačnim prijedlogom zakona, Prijedlog zakona o izmjenama i dopunama Zakona o porezu na dobit, s Konačnim prijedlogom zakona, Prijedlog zakona o izmjenama i dopunama Zakona o porezu na dohodak, s Konačnim prijedlogom zakona, te Prijedlog zakona o izmjenama i dopunama Zakona o doprinosima, s Konačnim prijedlogom zakona.

2. Socijalni partneri mogu, ako to žele, dostaviti primjedbe na predložene zakone Ministarstvu financija.

**Točka 7. Razno**

1. **Sjednica Upravnog odbora za Strategiju Europa 2020 u Bruxellesu 4. prosinca 2013.**

Predsjednik Vijeća izvijestio je o zaprimljenom pozivu na sjednicu Upravnog odbora za strategiju Europa 2020, koja se održava u suradnji sa EGSO-om i OECD-om, na temu Godišnjeg izvješća o rastu. Na sastanku će se također prezentirati izvješće "Mjerenje društvenog napretka – izazovi za Europu“ te novo izdanje izvješća OECD-a „How’s life?“

**ZAKLJUČAK**

1. Na sastanku Upravnog odbora za Strategiju Europa 2020, koja se u organizaciji EGSO-a i OECD-a održava 4. prosinca 2013. u Bruxellesu., u ime hrvatskoga Gospodarsko-socijalnog vijeća sudjelovat će Vilim Ribić, kao predstavnik sindikalnih središnjica i Davor Majetić, kao predstavnik Hrvatske udruge poslodavaca.
2. Troškove sudjelovanja predstavnika hrvatskoga Gospodarsko-socijalnog vijeća na zasjedanju snosi Ministarstvo rada i mirovinskoga sustava, po načelu refundacije.
3. **Prijedlog dnevnog reda za sljedeću sjednicu GSV-a**

Predsjednik Vijeća predložio je da se na sljedećoj sjednici Vijeća, zakazanoj za petak, 29. studenoga 2013. godini razmotre:

1. Nacrt prijedloga zakona o radu,
2. Nacrt Konačnog prijedloga zakona o mirovinskom osiguranju,

Prijedlog je usvojen.

Sjednica je završila u 13,15 sati.

|  |  |
| --- | --- |
| Zapisnik sastavila:  mr. sc. Dubravka Matić | **Predsjednik**  **Gospodarsko-socijalnog vijeća**  prof. dr. sc. Mirando Mrsić, dr. med. |